### NN 57/2022 (20.5.2022.), Obvezatne upute broj LN IV I LS IV o imenovanju članova biračkih odbora za provedbu prijevremenih izbora za gradonačelnika i zamjenike gradonačelnika Grada Splita i članova Gradskog vijeća Grada Splita

DRŽAVNO IZBORNO POVJERENSTVO REPUBLIKE HRVATSKE

825

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 20. svibnja 2022. donijelo je

OBVEZATNE UPUTE
 BROJ LN IV I LS IV

O IMENOVANJU ČLANOVA BIRAČKIH ODBORA ZA PROVEDBU PRIJEVREMENIH IZBORA ZA GRADONAČELNIKA I ZAMJENIKE GRADONAČELNIKA GRADA SPLITA I ČLANOVA GRADSKOG VIJEĆA GRADA SPLITA

1. Članovi biračkih odbora imenuju se najkasnije 10 dana prije dana održavanja prijevremenih izbora, dakle najkasnije do 15. lipnja 2022. do 24:00 sata.

Gradsko izborno povjerenstvo Grada Splita (dalje: Gradsko izborno povjerenstvo) imenuje članove biračkih odbora na svom području.

Članovi biračkih odbora ne smiju biti kandidati na izborima koje provode.

Članove biračkih odbora određuju političke stranke zastupljene u Gradskom vijeću Grada Splita (dalje: Gradsko vijeće) u trenutku stupanja na snagu Rješenja Vlade Republike Hrvatske o raspuštanju Gradskog vijeća Grada Splita, klasa: 022-03/22-09/02, urbroj: ­50301-21/21-22-2 od 6. svibnja 2022., dakle na dan 6. svibnja 2022., na način da četiri člana biračkog odbora određuje većinska politička stranka, odnosno političke stranke, a četiri člana oporbena politička stranka, odnosno političke stranke.

Podatke o većinskim i oporbenim političkim strankama zastupljenim u Gradskom vijeću nadležno tijelo Grada Splita dostavlja Gradskom izbornom povjerenstvu.

Ako u dostavljenim podacima o stranačkom sastavu Gradskog vijeća nije naznačeno koje su političke stranke većinske, a koje oporbene, Gradsko izborno povjerenstvo će zatražiti od političkih stranaka koje participiraju u Gradskom vijeću da se same o tome bez odgode očituju. Gradsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske, odnosno oporbene, te će u skladu s utvrđenim imenovati članove biračkih odbora.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova biračkih odbora.

Ako se pojedine grupacije političkih stranaka ne mogu dogovoriti o rasporedu svojih predstavnika u biračke odbore, njihov raspored odredit će Gradsko izborno povjerenstvo ždrijebom na način da će predstavnike političkih stranaka tako rasporediti da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika u Gradskom vijeću.

Ako političke stranke, ovlaštene za predlaganje članova biračkih odbora, ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju Gradskom izbornom povjerenstvu najkasnije 12 dana prije održavanja izbora, dakle do 13. lipnja 2022. do 24:00 sata, Gradsko izborno povjerenstvo samostalno će odrediti članove biračkih odbora.

2. Ove Obvezatne upute objavit će se u »Narodnim novinama«, a stupaju na snagu 26. svibnja 2022.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/22-01/10
 Urbroj: 507-03/09-22-4

Klasa: 012-03/22-01/24
 Urbroj: 507-03/08-22-4
 Zagreb, 20. svibnja 2022.

Predsjednik
 mr. sc. Radovan Dobronić, v. r.